ท็อปส์ ซูเปอร์มาร์เก็ต กำไรดีหรือไม่
รู้ไหมว่าท็อปส์ ซูเปอร์มาร์เก็ต ที่เราเข้าไปใช้บริการทุกวัน มีต้นกำเนิดมาจากอเมริกา และเปิดให้บริการครั้งแรกตั้งแต่ 20 ปีก่อน มาถึงวันนี้ ถือเป็นเบอร์หนึ่งในตลาดซูเปอร์มาร์เก็ตเมืองไทย  ท็อปส์ มีที่มาที่ไปอย่างไร ลงทุนแมนจะเล่าให้ฟัง
19 ม.ค. 2561

ท็อปส์ ซูเปอร์มาร์เก็ต กำไรดีหรือไม่ / โดย ลงทุนแมน
รู้ไหมว่าท็อปส์ ซูเปอร์มาร์เก็ต ที่เราเข้าไปใช้บริการทุกวัน
มีต้นกำเนิดมาจากอเมริกา และเปิดให้บริการครั้งแรกเมื่อ 20 ปีก่อน
มาถึงวันนี้ ถือเป็นเบอร์หนึ่งในตลาดซูเปอร์มาร์เก็ตเมืองไทย
ท็อปส์ มีที่มาที่ไปอย่างไร ลงทุนแมนจะเล่าให้ฟัง
ในเมืองไทย ท็อปส์ ซูเปอร์มาร์เก็ตเกิดจากแนวคิดในการควบรวมกิจการในส่วนซูเปอร์มาร์เก็ตของ 2 ห้างสรรพสินค้ายักษ์ใหญ่ของไทยคือ เซ็นทรัล และ โรบินสันเข้าด้วยกันเมื่อปี 2537
เนื่องจากต้องการตัดปัญหาเรื่องการดำเนินธุรกิจที่ซ้ำซ้อนกันของเครือเซ็นทรัล หลังจากที่เครือเซ็นทรัลได้เข้าไปเป็นผู้ถือหุ้นใหญ่ในโรบินสัน
ต่อมาเครือเซ็นทรัล ได้เข้าร่วมทุนกับ รอยัล เอโฮลด์ ซึ่งเป็นบริษัทยักษ์ใหญ่ในธุรกิจซูเปอร์มาร์เก็ตของเนเธอร์แลนด์ ในชื่อ บริษัท ซีอาร์ซี เอโฮลด์ จำกัด โดยถือหุ้นฝ่ายละ 50% เพื่อซื้อสิทธิ์การบริหาร ท็อปส์ ซูเปอร์มาร์เก็ต จากอเมริกา
ท็อปส์ ซูเปอร์มาร์เก็ต เปิดสาขาแรกที่ เซ็นทรัล ชิดลม ในปี 2540 หรือเมื่อ 21 ปีที่แล้ว
7 ปีต่อมา กลุ่มเซ็นทรัล ได้ขอซื้อกิจการท็อปส์ทั้ง 46 สาขาจาก รอยัล เอโฮลด์ เพื่อให้เป็นซูเปอร์มาร์เก็ตของคนไทยเต็มตัว และเปลี่ยนชื่อบริษัทใหม่เป็น บริษัท เซ็นทรัล ฟู้ด รีเทล จำกัด
ในปี 2559 ท็อปส์ ซูเปอร์มาร์เก็ต มีจำนวนสาขา 250 สาขาทั่วประเทศ ซึ่งบริษัทตั้งเป้าว่าภายในปี 2564 จะมีสาขารวม 600 สาขา ภายใต้งบลงทุนไม่ต่ำกว่า 5,000-6,500 ล้านบาท
ธุรกิจของท็อปส์ จัดเป็นธุรกิจค้าปลีกสมัยใหม่ หรือ เรียกกันว่า Modern Trade
ซึ่งในปี 2559 นั้น มูลค่าของธุรกิจค้าปลีกสมัยใหม่มีมูลค่าตลาดเกือบๆ 1 ล้านล้านบาท ซึ่งคิดเป็นสัดส่วนกว่า 7.5% ของมูลค่าของ GDP ของประเทศไทยที่อยู่ที่ประมาณ 13.4 ล้านล้านบาท
โดยที่ธุรกิจค้าปลีกสมัยใหม่ในกลุ่มซูเปอร์มาร์เก็ต มีการเติบโตเฉลี่ย 8% ในช่วง 5 ปีที่ผ่านมาถือว่าดีที่สุดในบรรดากลุ่มธุรกิจค้าปลีกสมัยใหม่
ปัจจุบัน ธุรกิจค้าปลีกสมัยใหม่ที่เราคุ้นเคยมีอยู่ 5 ประเภทคือ
1. ห้างสรรพสินค้า (Department Store) เช่น เซ็นทรัล, โรบินสัน, เดอะมอลล์
2. ดิสเคาน์สโตร์ (Hypermarket/ Cash and Carry) เช่น เทสโก้ โลตัส, บิ๊กซี, แม็คโคร
3. ซูเปอร์มาร์เก็ต (Supermarket) มีผู้เล่นรายหลัก เช่น ท็อปส์, ฟู้ดแลนด์, วิลล่า มาร์เก็ท
4. ร้านสะดวกซื้อ (Convenience Stores) มีผู้เล่นรายหลัก เช่น 7-11, แฟมิลี่มาร์ท, ลอว์สัน 108
5. ร้านค้าปลีกขายสินค้าเฉพาะอย่าง (Specialty Store) เช่น บูท, วัตสัน, ซูเปอร์สปอร์ต, พาวเวอร์บาย
หลายคนยังไม่รู้ว่า จริงๆแล้ว ตอนนี้ท็อปส์ได้แตกออกเป็นหลายแบรนด์เพื่อให้เหมาะกับกลุ่มเป้าหมาย
บริษัท เซ็นทรัล ฟู้ด รีเทล มีแบรนด์ดังนี้
เซ็นทรัล ฟู้ด ฮอลล์ – เน้นระดับบน
ท็อปส์ มาร์เก็ต – เน้นระดับกลาง
ท็อปส์ ซูเปอร์สโตร์ – เน้นความหลากหลาย และคุ้มค่า
ซูเปอร์คุ้ม – เน้นความคุ้ม และ ของสด
ท็อปส์ เดลี่ - มินิซูเปอร์มาร์เก็ต
รายได้ของบริษัท เซ็นทรัล ฟู้ด รีเทล จำกัด
ปี 2558 รายได้ 33,674 ล้านบาท กำไร 660 ล้านบาท
ปี 2559 รายได้ 36,586 ล้านบาท กำไร 718 ล้านบาท
จะเห็นว่า ทุกๆ ยอดขาย 100 บาท ของท็อปส์ จะเป็นต้นทุนประมาณ 73 บาท ค่าใช้จ่ายต่างๆ อีก 25 บาท เหลือเป็นกำไรให้ท็อปส์เพียงประมาณ 2 บาท
ซึ่งใกล้เคียงกับปี 2558 แสดงว่าธุรกิจของท็อปส์ค่อนข้างจะมีความสามารถในการทำกำไรที่สม่ำเสมอ เนื่องจากขายสินค้าที่เป็นของจำเป็นในชีวิตประจำวัน
ถ้าลองเทียบกับซูเปอร์มาร์เก็ตรายอื่นๆ
รายได้ของบริษัท ฟู้ดแลนด์ซูเปอร์มาร์เก็ตจํากัด (ฟู้ดแลนด์)
ปี 2558 รายได้ 5,487 ล้านบาท กำไร 198 ล้านบาท
ปี 2559 รายได้ 5,774 ล้านบาท กำไร 297 ล้านบาท
รายได้บริษัท วิลล่า มาร์เก็ท เจพี จำกัด (วิลล่า มาร์เก็ท)
ปี 2558 รายได้ 5,308 ล้านบาท กำไร 211 ล้านบาท
ปี 2559 รายได้ 5,450 ล้านบาท กำไร 240 ล้านบาท
รายได้ของท็อปส์จะมากกว่าฟู้ดแลนด์และวิลล่า มาร์เก็ท ประมาณ 6-7 เท่า และกำไรมากกว่าฟู้ดแลนด์และวิลล่า มาร์เก็ท 2-3 เท่า แต่ฟู้ดแลนด์และวิลล่า มาร์เก็ทมีอัตรากำไรสุทธิประมาณ 4-5% ซึ่งจะสูงกว่าท็อปส์ที่อยู่ที่ประมาณ 2% อาจจะเนื่องจาก 2 รายหลังเน้นการสร้างความแตกต่างในตัวสินค้าและบริการ อย่างกรณีฟู้ดแลนด์ที่เปิดให้บริการ 24 ชม. ส่วนวิลล่า มาร์เก็ทที่เน้นเป้าหมายไปยังกลุ่มผู้บริโภคที่มีกำลังซื้อสูง
แต่ถ้าถามว่าในตลาดซูเปอร์มาร์เก็ตนั้น ใครเป็นเจ้าตลาด ก็คงต้องตอบว่า ท็อปส์ ซูเปอร์มาร์เก็ต ยังเป็นเบอร์หนึ่งในตลาดอย่างไม่มีข้อสงสัย..
----------------------
ลงทุนแมนมี "แอพ" แล้ว โหลดฟรีที่ 
ทั้ง iOS และ android
ต่อไปในแอพจะมีบทความเรื่องที่ไม่ได้เขียนในเฟซบุ๊คด้วย ถ้าอยากติดตามทุกบทความให้โหลดแอพติดเครื่องไว้
----------------------
เว็บไซต์ shopat24 มีโปรโมชันพิเศษของหนังสือลงทุนแมน 1.0 เข้าไปดูได้ที่ 
----------------------
Reference
-
-
-
-
-
 ซูเปอร์มาร์เก็ต
-
-